[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraApr 27, 20223 min read"}, {"text_idx": "#000006", "text": "*For English review, see language toggle switch on top of page*"}, {"text_idx": "#000007", "text": "Nofel sydd wedi ei gosod yn ystod gaeaf garw 1981, cyfnod pan oedd prisiau tai yn codi a phobl ifanc ardaloedd gwledig Cymru yn methu prynu tai yn eu bro\u0308ydd"}, {"text_idx": "#000009", "text": "Dwi\u2019m yn cofio\u2019r tro diwethaf i mi ddarllen llyfr a wnaeth i mi deimlo cymaint o wahanol emosiynau a\u0302 llyfr newydd Haf Llewelyn. Fel person (gweddol) ifanc, mae\u2019r pwnc dan sylw yn agos at fy nghalon ac roeddwn i\u2019n llythrennol yn gweiddi ar brydiau wrth ddarllen, yn symud rhwng ocheneidiau o ryddhad un foment ac yna\u2019n diawlio\u2019r funud nesaf."}, {"text_idx": "#000010", "text": "Fel yr awgrymir gan y teitl, mae\u2019r llyfr yn cyfeirio at bwnc llosg (idiom go addas yn yr achos yma) sy\u2019n hynod o bwysig ar hyn o bryd, ac er mai ym 1981 y gosodwyd y nofel, mae hi\u2019n hynod o berthnasol i ni heddiw."}, {"text_idx": "#000011", "text": "Mae Dafydd a Llinos, fel nifer o gyplau ifanc, yn awyddus i fyw yn eu bro, yn hen gartref Nain Dafydd, Ty\u0302\u2019n Drain. A hithau\u2019n gorfod symud i gartref henoed, mae\u2019r hen wraig yn awyddus i basio\u2019r awenau ymlaen i\u2019r cwpwl ifanc. Yn anffodus, mae gan ewythr di-egwyddor Dafydd syniadau gwahanol wrth iddo sylweddoli y gallai wneud ei ffortiwn drwy werthu\u2019r bwthyn fel ty\u0302 haf \u2013 rhywbeth a fyddai\u2019n mynd yn hollol groes i ddymuniadau Nain."}, {"text_idx": "#000012", "text": "Yn anffodus, dyma sefyllfa sy\u2019n gyfarwydd ar draws ein cymunedau. Yn yr achos yma, mae\u2019n ddigon i greu rhwyg mawr yn nheulu Llinos a Dafydd, wrth i rai gychwyn ffraeo ac i eraill gael eu dal yn ei chanol hi wrth geisio cadw\u2019r heddwch. Mae rhwystredigaeth a siom y cwpwl ifanc yn amlwg, ac wrth i\u2019r tensiwn rhwng y cymeriadau gynyddu drwy\u2019r nofel, mae\u2019r sefyllfa yn barod i ffrwydro!"}, {"text_idx": "#000013", "text": "Daeth sawl llinyn stori\u0308ol at ei gilydd yn y nofel, ac roedd yr awdur yn gelfydd wrth fynd ati i ddangos yr \u2018amrywiaeth caleidosgopig\u2019 o safbwyntiau, a hynny jest o fewn un teulu, a sut y caiff pob un eu heffeithio\u2019n wahanol gan y sefyllfa. Cawn hefyd flas ar fywyd yng nghyfnod Meibion Glyndw\u0302r, y mudiad cenedlaetholgar dirgel sy\u2019n gwrthwynebu\u2019r tai haf. Wrth i\u2019r Heddlu fynd yn fwy despret i ddod o hyd i\u2019r rhai sy\u2019n gyfrifol am losgi\u2019r tai, does neb tu hwnt i amheuaeth ac fe geir cryn dipyn o bwyntio bys a chyhuddo..."}, {"text_idx": "#000014", "text": "Roedd y llwynog yn thema gyson drwy\u2019r llyfr, gyda nifer o gyfeiriadau at gerdd enwog R. Williams Parry. Yn debyg iawn i\u2019r Meibion, sy\u2019n gweithredu\u2019n gyfrwys ac yn ddistaw yn y cysgodion fin nos, mae\u2019r ddelwedd o\u2019r llwynog yn addas iawn yma."}, {"text_idx": "#000015", "text": "Wrth ddarllen, roeddwn yn cydymdeimlo a\u0302 Dafydd a Llinos, oedd jest eisiau byw a magu teulu ym mro eu mebyd, a bod y cyfle yn greulon o agos - ond eto mor bell i ffwrdd o\u2019u gafael. Mae penbleth y cwpl ifanc yn codi cwestiwn mawr - oes gennym ni hawl sylfaenol i fyw adra?"}, {"text_idx": "#000016", "text": "Rydym wedi dod yn bell ers dyddiau llosgi adeiladau i wneud safiad, ac o bosib, trwy ddulliau deialog ystyrlon ac agored gyda\u2019r rhai mewn grym mae sicrhau gwir newid. Mae\u2019n galonogol fod ymgyrchoedd heddychlon fel \u2018Hawl i Fyw Adra\u2019 wedi agor ddeialog gyda\u2019r Llywodraeth ar sut i fynd ati i ddatrys y broblem. Wedi dweud hynny, bydd sicrhau newid go iawn yn broses hir, sy\u2019n fawr o gysur i\u2019r rheiny sydd angen ty\u0302 rw\u0302an. Yn y cyfamser felly, mae\u2019r cwestiwn o \u2018ga i fyw adra?\u2019 yn parhau..."}, {"text_idx": "#000019", "text": "Sgrech y Creigiau - Elidir Jones"}, {"text_idx": "#000021", "text": "Nid ydym yn gyfrifol am gynnwys gwefannau allanol."}, {"text_idx": "#000023", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000024", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]